CELEX: 32021D1115(01)
Language: ro
Date: 2021-11-12 00:00:00
Title: Decizia Comisiei din 12 noiembrie 2021 de instituire a grupului de experți privind mecanismul european de pregătire și răspuns în caz de criză în materie de securitate alimentară 2021/C 461 I/01

15.11.2021   
               
               
                  RO
               
               
                  Jurnalul Oficial al Uniunii Europene
               
               
                  CI 461/1
               
            
         DECIZIA COMISIEI
         din 12 noiembrie 2021
         de instituire a grupului de experți privind mecanismul european de pregătire și răspuns în caz de criză în materie de securitate alimentară
         (2021/C 461 I/01)
         COMISIA EUROPEANĂ,
         având în vedere Tratatul privind funcționarea Uniunii Europene,
         întrucât:
         
                     (1)
                  
                  
                     Articolul 39 din Tratatul privind funcționarea Uniunii Europene atribuie Uniunii și statelor membre misiunea de a asigura disponibilitatea produselor agroalimentare, pescărești și de acvacultură și prețuri rezonabile de livrare către consumatori.
                  
               
                     (2)
                  
                  
                     În comunicarea sa din 20 mai 2020 intitulată „O strategie «De la fermă la consumator» pentru un sistem alimentar echitabil, sănătos și ecologic” (1), Comisia s-a angajat să intensifice coordonarea unui răspuns european comun la crizele care afectează sau amenință să afecteze întregul sistem alimentar din Uniune sau o parte a acestuia și care pun sau amenință să pună în pericol securitatea alimentară în Uniune. În conformitate cu acțiunea 2 din respectiva comunicare, Comisia trebuie să elaboreze un plan de urgență pentru asigurarea aprovizionării cu alimente și a securității alimentare.
                  
               
                     (3)
                  
                  
                     Este necesar să se instituie un grup de experți în conformitate cu Decizia C(2016) 3301 a Comisiei (2) de instituire a unor norme orizontale privind crearea și funcționarea grupurilor de experți ale Comisiei („normele orizontale”).
                  
               
                     (4)
                  
                  
                     Prin urmare, trebuie instituit un grup de experți în domeniile agriculturii, pescuitului, acvaculturii, sănătății și siguranței alimentare și trebuie definite sarcinile și structura acestuia.
                  
               
                     (5)
                  
                  
                     Grupul trebuie să asiste Comisia în dezvoltarea unei mai bune coordonări la nivelul Uniunii în toate domeniile de politică relevante și în organizarea unui răspuns comun la crizele care afectează sau amenință să afecteze aprovizionarea cu alimente și securitatea alimentară în Uniune, în sinergie cu structurile și mecanismele existente ale Uniunii.
                  
               
                     (6)
                  
                  
                     Grupul trebuie să fie compus din reprezentanți ai statelor membre, ai țărilor terțe al căror lanț de aprovizionare cu alimente este bine integrat în sistemul alimentar al Uniunii și ai organizațiilor părților interesate. Grupul trebuie prezidat de un reprezentant al Comisiei. Trebuie stabilit un punct unic de contact pentru fiecare stat membru și pentru fiecare țară terță în scopuri de coordonare.
                  
               
                     (7)
                  
                  
                     Trebuie instituite norme privind dezvăluirea informațiilor de către membrii grupului și reprezentanții acestora în conformitate cu articolul 101 din Tratatul privind funcționarea Uniunii Europene și cu Orientările Comisiei privind aplicabilitatea articolului 101 acordurilor de cooperare orizontală (3).
                  
               
                     (8)
                  
                  
                     Datele cu caracter personal trebuie prelucrate în conformitate cu Regulamentul (UE) 2018/1725 al Parlamentului European și al Consiliului (4).
                  
               
                     (9)
                  
                  
                     Este oportun să se stabilească o perioadă de aplicare a prezentei decizii. Comisia va lua în considerare în timp util oportunitatea unei prelungiri a perioadei respective,
                  
               DECIDE:
         
            Articolul 1
            Obiectul
            Se înființează grupul de experți privind mecanismul european de pregătire și răspuns în caz de criză în materie de securitate alimentară (denumit în continuare „grupul”).
         
         
            Articolul 2
            Sarcinile
            Sarcinile grupului sunt:
            
                        (a)
                     
                     
                        să furnizeze Comisiei consultanță și cunoștințe de specialitate în legătură cu:
                        
                                    (i)
                                 
                                 
                                    punerea în aplicare a legislației, a programelor și a politicilor Uniunii privind pregătirea și răspunsul acesteia în cazul crizelor în materie de aprovizionare cu alimente și securitate alimentară; precum și
                                 
                              
                                    (ii)
                                 
                                 
                                    cooperarea și coordonarea cu statele membre, cu țările terțe și cu organizațiile părților interesate în ceea ce privește aspectele menționate la litera (i);
                                 
                              
                  
                        (b)
                     
                     
                        să facă schimb de experiențe și bune practici în ceea ce privește organizarea unui răspuns comun la crizele în materie de aprovizionare cu alimente și securitate alimentară, inclusiv prin monitorizarea și raportarea timpurie a amenințărilor, a evoluției crizei, a evaluărilor post-criză și a concluziilor desprinse.
                     
                  
                        (c)
                     
                     
                        să discute planurile de urgență ale statelor membre și ale țărilor terțe invitate de către Comisie;
                     
                  
                        (d)
                     
                     
                        să asiste Comisia la elaborarea inițiativelor de politică referitoare la pregătirea și răspunsul Uniunii în cazul crizelor în materie de aprovizionare cu alimente și securitate alimentară, atunci când grupul este consultat de Comisie cu privire la astfel de inițiative de politică;
                     
                  
                        (e)
                     
                     
                        să elaboreze, de la caz la caz, recomandări relevante pentru pregătirea și răspunsul Uniunii în cazul crizelor în materie de aprovizionare cu alimente și securitate alimentară.
                     
                  Sarcinile grupului nu aduc atingere Deciziei nr. 1313/2013/UE (5) privind un mecanism de protecție civilă al Uniunii și, în special, responsabilității exclusive a Centrului de coordonare a răspunsului la situații de urgență de a coordona toate solicitările de asistență pe parcursul activării mecanismul de protecție civilă al Uniunii, inclusiv în cazul unei crize alimentare.
         
         
            Articolul 3
            Consultările
            Comisia poate consulta grupul cu privire la orice aspect legat de pregătirea și răspunsul Uniunii în cazul crizelor care amenință aprovizionarea cu alimente și securitatea alimentară.
         
         
            Articolul 4
            Componența
            
               1.   Membrii grupului sunt:
               
                           (a)
                        
                        
                           autoritățile competente ale fiecărui stat membru în domeniile agriculturii, pescuitului, acvaculturii, politicii de sănătate și siguranței alimentare;
                        
                     
                           (b)
                        
                        
                           autoritățile competente ale anumitor țări terțe în domeniile agriculturii, pescuitului, acvaculturii, politicii de sănătate și siguranței alimentare și al căror lanț de aprovizionare cu alimente este bine integrat în sistemul alimentar al Uniunii;
                        
                     
                           (c)
                        
                        
                           organizațiile părților interesate, desemnate în urma procedurii de selecție menționate la articolul 6, care sunt active în domeniile agriculturii, pescuitului, acvaculturii, politicii de sănătate și siguranței alimentare sau în orice domeniu legat de buna funcționare a lanțului de aprovizionare cu alimente, inclusiv furnizarea alimentelor către consumatori prin intermediul comerțului cu amănuntul sau al serviciilor de alimentație, furnizarea de materii prime și de factori de producție, producția de alimente, prelucrarea alimentelor și transportul acestora, până la atingerea unui număr total de 30 de organizații.
                        
                     
            
               2.   Membrii desemnează un reprezentant și un supleant și au responsabilitatea de a se asigura că reprezentantul și supleantul lor deține un nivel înalt de cunoștințe de specialitate cu privire la domeniile menționate la alineatul (1) litera (c).
            
            
               3.   Organizațiile părților interesate care au fost selectate ca membre și care nu mai sunt în măsură să contribuie în mod eficace la deliberările grupului, care, în opinia departamentelor Comisiei menționate la articolul 8, nu îndeplinesc condițiile prevăzute la articolul 339 din Tratatul privind funcționarea Uniunii Europene sau care demisionează nu mai sunt invitate să participe la reuniunile grupului pe durata mandatului lor și pot fi înlocuite pentru perioada rămasă până la încheierea mandatului.
            
         
         
            Articolul 5
            Punctele de contact
            O autoritate competentă pentru fiecare stat membru sau pentru fiecare țară terță dintre cele menționate la articolul 4 alineatul (1) literele (a) și (b) acționează ca punct unic de contact în ceea ce privește aspectele legate de sarcinile menționate la articolul 2. Comisiei îi este comunicată, de către statele membre și țările terțe, orice modificare în ceea ce privește îndeplinirea rolului de punct de contact de către autoritatea competentă. Comisia publică și actualizează periodic lista punctelor de contact pe un site specializat.
         
         
            Articolul 6
            Procesul de selecție
            
               1.   Selecția organizațiilor părților interesate se efectuează prin intermediul unei cereri publice de candidaturi, care se publică în Registrul grupurilor de experți ai Comisiei și al altor entități similare (denumit în continuare „Registrul grupurilor de experți”). În plus, cererea de candidaturi poate fi publicată și prin alte mijloace, inclusiv pe site-uri specializate.
               Cererea de candidaturi precizează clar criteriile de selecție, incluzând competențele solicitate și interesele care trebuie să fie reprezentate în relație cu activitatea care urmează să fie desfășurată. Termenul minim pentru candidaturi este de patru săptămâni.
            
            
               2.   Înregistrarea în registrul de transparență obligatoriu este necesară pentru desemnarea organizațiilor părților interesate.
            
            
               3.   Autoritățile statelor membre și autoritățile țărilor terțe vor fi numite de către directorul general al Direcției Generale Agricultură și Dezvoltare Rurală (DG AGRI) prin invitație directă, în urma unui acord precedent încheiat cu Direcția Generală Afaceri Maritime și Pescuit (DG MARE) și cu Direcția Generală Sănătate și Siguranță Alimentară (DG SANTE).
            
            
               4.   Organizațiile părților interesate sunt numite de către directorul general al DG AGRI, în urma unui acord precedent încheiat cu DG MARE și DG SANTE, din rândul candidaților cu un nivel înalt de cunoștințe de specialitate în domeniile menționate la articolul 4 alineatul (1) litera (c) și care au răspuns cererii publice de candidaturi.
            
            
               5.   Organizațiile părților interesate sunt numite pentru un mandat de cinci ani. Mandatul lor poate fi reînnoit. Ele rămân în funcție până la încheierea mandatului lor sau până la înlocuirea acestora, luându-se în considerare momentul care survine primul.
            
         
         
            Articolul 7
            Președintele
            Grupul este prezidat de un reprezentant al Comisiei.
         
         
            Articolul 8
            Funcționarea
            
               1.   Grupul acționează la solicitarea departamentelor responsabile ale Comisiei (DG AGRI, DG MARE și DG SANTE), în conformitate cu normele orizontale.
            
            
               2.   Grupul se reunește cel puțin o dată pe an. În caz de urgență, grupul poate fi convocat de Comisie în orice moment și fără notificare prealabilă.
            
            
               3.   Reuniunile grupului au loc la sediul Comisiei sau virtual, în funcție de circumstanțe.
            
            
               4.   DG AGRI, DG MARE și DG SANTE asigură serviciile de secretariat. La reuniunile grupului și ale subgrupurilor acestuia pot participa funcționari din alte departamente ale Comisiei care sunt interesați de aceste lucrări.
            
            
               5.   Cu acordul DG AGRI, DG MARE și DG SANTE, grupul poate decide, cu majoritatea simplă a membrilor săi, ca deliberările să fie publice.
            
            
               6.   Procesele-verbale ale discuțiilor pe marginea fiecărui punct de pe ordinea de zi și ale avizelor, recomandărilor sau rapoartelor emise de grup trebuie să fie concludente și complete. Procesele-verbale se întocmesc de secretariat, sub responsabilitatea președintelui.
            
            
               7.   În măsura posibilului, avizele, recomandările sau rapoartele grupului se adoptă prin consens. În cazul unui vot, rezultatul votului se decide cu majoritatea simplă a membrilor. Membrii care au votat împotrivă sau s-au abținut au dreptul ca la avize, recomandări sau rapoarte să se anexeze un document care să rezume argumentele pe care se întemeiază poziția lor.
            
         
         
            Articolul 9
            Subgrupurile
            
               1.   Pentru analizarea unor chestiuni specifice, DG AGRI, DG MARE și DG SANTE pot înființa subgrupuri al căror mandat este stabilit de respectivele DG-uri. Subgrupurile își desfășoară activitatea în conformitate cu normele orizontale și raportează grupului. De îndată ce și-au îndeplinit mandatul, subgrupurile sunt dizolvate.
            
            
               2.   Membrii subgrupurilor care nu sunt membri ai grupului sunt selectați printr-o cerere publică de candidaturi, în conformitate cu articolul 6 și cu normele orizontale.
            
            
               3.   Un subgrup format din reprezentanții statelor membre va fi responsabil de schimburile de informații dintre statele membre și Comisie, în special în ceea ce privește informațiile confidențiale.
            
         
         
            Articolul 10
            Experții invitați
            DG AGRI, DG MARE și DG SANTE pot invita experți care dețin cunoștințe de specialitate cu privire la un anumit subiect de pe ordinea de zi, pentru a participa ad-hoc la activitățile grupului sau ale subgrupurilor sale.
         
         
            Articolul 11
            Observatorii
            
               1.   Persoanelor fizice, organizațiilor, inclusiv organizațiilor părților interesate și entităților publice, altele decât autoritățile competente ale statelor membre, li se poate acorda statutul de observator, în conformitate cu normele orizontale, prin invitație directă.
            
            
               2.   Organizațiile și entitățile publice care au primit statutul de observator își desemnează reprezentanții și supleanții.
            
            
               3.   Observatorii și reprezentanții acestora pot fi autorizați de președinte să participe la discuțiile grupului și subgrupurilor sale și să furnizeze cunoștințe de specialitate. Aceștia nu au însă drept de vot și nici nu participă la formularea avizelor, recomandărilor sau a rapoartelor grupului și ale subgrupurilor sale.
            
         
         
            Articolul 12
            Regulamentul de procedură
            La propunerea și cu acordul DG AGRI, DG MARE și DG SANTE, grupul își adoptă regulamentul de procedură cu majoritatea simplă a membrilor săi, pe baza regulamentului de procedură standard pentru grupurile de experți (6), în conformitate cu normele orizontale. Subgrupurile își desfășoară activitatea în conformitate cu regulamentul de procedură al grupului.
         
         
            Articolul 13
            Secretul profesional și gestionarea informațiilor clasificate
            Membrii grupului și reprezentanții acestora, experții invitați, precum și observatorii și reprezentanții acestora, respectă obligația privind secretul profesional, care, în temeiul tratatelor și al normelor de aplicare a acestora, se aplică tuturor membrilor instituțiilor și personalului acestora, precum și normele de securitate ale Comisiei privind protecția informațiilor clasificate ale Uniunii, prevăzute în Deciziile (UE, Euratom) 2015/443 (7) și 2015/444 ale Comisiei (8). În cazul în care nu se respectă aceste obligații, Comisia poate lua toate măsurile care se impun.
         
         
            Articolul 14
            Transparența
            
               1.   Grupul și subgrupurile sale sunt înregistrate în Registrul grupurilor de experți.
            
            
               2.   În ceea ce privește componența grupului și a subgrupurilor, în Registrul grupurilor de experți se publică următoarele date, în conformitate cu normele orizontale:
               
                           (a)
                        
                        
                           denumirea autorităților competente ale statelor membre;
                        
                     
                           (b)
                        
                        
                           denumirea autorităților competente ale țărilor terțe;
                        
                     
                           (c)
                        
                        
                           denumirea organizațiilor părților interesate; interesul reprezentat se divulgă;
                        
                     
                           (d)
                        
                        
                           numele observatorilor.
                        
                     
            
               3.   Toate documentele relevante, incluzând ordinile de zi, procesele-verbale și contribuțiile participanților, se publică în Registrul grupurilor de experți. În special, ordinea de zi și alte documente de referință relevante se publică în timp util înainte de reuniune, iar procesele-verbale se publică fără întârziere după reuniune. Pot exista excepții de la publicare numai dacă se consideră că divulgarea unui document ar putea submina protecția unui interes public sau privat, conform definiției de la articolul 4 din Regulamentul (CE) nr. 1049/2001 al Parlamentului European și al Consiliului (9).
            
         
         
            Articolul 15
            Cheltuielile aferente reuniunilor
            
               1.   Participanții la activitățile grupului și ale subgrupurilor nu sunt remunerați pentru serviciile oferite.
            
            
               2.   Cheltuielile de călătorie și diurnele participanților la activitățile grupului și ale subgrupurilor sunt rambursate de către Comisie. Rambursarea se face în conformitate cu dispozițiile în vigoare ale Comisiei și în limita creditelor disponibile alocate serviciilor Comisiei în cadrul procedurii anuale de alocare a resurselor.
            
         
         
            Articolul 16
            Aplicabilitatea
            Prezenta decizie se aplică pentru o perioadă de cinci ani de la data adoptării sale.
         
         
            Adoptată la Bruxelles, 12 noiembrie 2021.
            
               
                  Pentru Comisie
               
               Janusz WOJCIECHOWSKI
               
                  Membru al Comisiei
               
            
         
         
            (1)  COM(2020) 381 final.
         
            (2)  Decizia C(2016) 3301 final a Comisiei din 30 mai 2016 de instituire a unor norme orizontale privind crearea și funcționarea grupurilor de experți ale Comisiei.
         
            (3)  Comunicarea Comisiei – Orientări privind aplicabilitatea articolului 101 din Tratatul privind funcționarea Uniunii Europene acordurilor de cooperare orizontală (JO C 11, 14.1.2011, p. 1).
         
            (4)  Regulamentul (UE) 2018/1725 al Parlamentului European și al Consiliului din 23 octombrie 2018 privind protecția persoanelor fizice în ceea ce privește prelucrarea datelor cu caracter personal de către instituțiile, organele, oficiile și agențiile Uniunii și privind libera circulație a acestor date și de abrogare a Regulamentului (CE) nr. 45/2001 și a Deciziei nr. 1247/2002/CE (JO L 295, 21.11.2018, p. 39).
         
            (5)  Decizia nr. 1313/2013/UE a Parlamentului European și a Consiliului din 17 decembrie 2013 privind un mecanism de protecție civilă al Uniunii (JO L 347, 20.12.2013, p. 924).
         
            (6)  Anexa III la Decizia C(2016) 3301.
         
            (7)  Decizia (UE, Euratom) 2015/443 a Comisiei din 13 martie 2015 privind securitatea în cadrul Comisiei (JO L 72, 17.3.2015, p. 41).
         
            (8)  Decizia 2015/444 (UE, Euratom) a Comisiei din 13 martie 2015 privind normele de securitate pentru protecția informațiilor UE clasificate (JO L 72, 17.3.2015, p. 53).
         
            (9)  Regulamentul (CE) nr. 1049/2001 al Parlamentului European și al Consiliului din 30 mai 2001 privind accesul public la documentele Parlamentului European, ale Consiliului și ale Comisiei (JO L 145, 31.5.2001, p. 43). Scopul acestor excepții este de a proteja securitatea publică, chestiunile militare, relațiile internaționale, politica financiară, monetară sau economică, viața privată și integritatea persoanelor, interesele comerciale, procedurile judiciare și consultanța juridică, anchetele/inspecțiile/auditurile și procesul decizional al instituției.